王叔承
汨罗潭吊屈原
楚山迸断楚水寒，灵均死作青琅玕。
酒星西堕吊冤魄，白云乱点秋江兰。
兰花娇掇湘夫人，竹枝细奏云中君。
吴钩拂潭潭喷雪，碧空孤雁流斜曛。
衡岳为几，洞庭为杯。
羞鵩酿酒，三酹楚材。
霞开薜荔梦欲落，月出芙蓉魂忽来。
鸾车翠旌飒如雨，星冠玉衣姣犹女。
女媭扬灵宋玉啸，惨澹《离骚》映江渚。
含悲投我辛夷簪，北斗回杓振南吕。
苍梧冥冥帝何许，鬼火青青髑髅语。
上官子兰生不人，荆王客死飘游尘。
孤臣荒冢是鱼腹，明珠怒发骊龙鳞。
逆鳞难批光易晕，七窍之心翻自殉。
魍魉狐狸何代无，万古苍天不堪问。
自君骚破潇湘天，词人，蠹鱼萤火浮残编。
功名千态空言久，二仪七曜更相寿。
狱中易亦穷愁书，六经晚激东归叟。
扬雄赋反骚，徐卿复反反。
是非靡定端，尽付葡萄盏。
君也独醒吾独醉，远游且学神仙蜕。
醉来一曲《沧浪歌》，天公其奈渔郎何。